ኢትዮጵያ ከህንድ የመሠረተ ልማት ኩባንያዎች ጋር በጋራ የመሥራት ፍላጎት እንዳላት ገለጸች
ኢትዮጵያ በህንድ አገር በተለያዩ ቁልፍ የመሠረተ ልማት ግንባታ ላይ  ከተሠማሩ ኩባንያዎች  ጋር  በጋራ ለመሥራት  ፍላጎት  እንዳላት  የኮንስትራክሽን ሚኒስትር አይሻ ሞሃመድ ገለጹ ።ወይዘሮ አይሻ መሓመድ በኒውደልሂ በተካሄደው 12ኛው የህንድ የኢንዱስትሪ ኮንፈደሬሽንና  የአፍሪካ – ህንድ የአጋርነት ጉባኤ  ላይ ተገኝተው እንደገለጹት ኢትዮጵያ ከህንድ የመሠረተ ልማት ኩባንያዎች ጋር በመቀናጀት የመሠረተ ልማተ ሥራዎችን ማከናወን ትፈልጋለች ።      በሁለት ቀን ጉባኤው  ከመላው ዓለም  የተውጣጡ  ከ150 በላይ  ተወካዮች የተሳተፉ ሲሆን   37 የሚሆኑት ከአፍሪካ  አገራት  የመጡ ሚንስትሮች ናቸው ።እንደ ወይዘሮ አይሻ  ገለጻ አፍሪካ በተፈጥሮ ሃብት የታደለች ብትሆንም የመሠረተ ልማት በአግባቡ ባለመዘርጋቱ ምክንያት ሃብቷን  ጥቅም ላይ ለማዋል  ተቸግራለች ።  የመሠረተ ልማት  ዝርጋታው በአፍሪካ ዝቅተኛ መሆን የአፍሪካ አገራት እርስ በራሳቸውና ከዓለም ጋር  የሚያደርጉትን የኢኮኖሚ ግንኙነት  እየጎዳው መምጣቱን ተናግረዋል ።የአፍሪካ የመሠረተ ልማት ዝርጋታ ከተቀረው ዓለም ጋር ሲነጻጻር  ደካማ መሆኑን የጠቆሙት ወይዘሮ አይሻ  ይህም የሆነው አፍሪካውያን በባንክ ድጋፍ የተለያዩ  የመሠረተ ልማት ፕሮጀክቶችን  የማካሄድ አቅም  ስለሌላቸው መሆኑን አስረድተዋል ። ስለዚህም ኢትዮጵያ ከህንድ ጋር በጋራ በመሆን  በመሠረተ ልማት ግንባታ ሥራዎችን በማከናወን ክፍተቶችን  የመሙላት ፍላጎት አላት ብለዋል ።          የኮንስትራክሽን ሚንስትር ዲኤታ አቶ ገብረ መስቀል ጫላ በበኩላቸው የአፍሪካ  ኢኮኖሚ በፍጥነት እያደገ መምጣቱንና የህዝብ  ብዛቱን በፍጥነት እያደገ  በመሆኑ  የመሠረተ ልማት ግንባታ አስፈላጊነትና ፋይዳው ትልቅ ነው ብለዋል ።በአሁኑ ወቅት  የአፍሪካ የህዝብ ብዛት  ከህንድ ጋር  ተወዳዳሪ መሆኑን  የሚናገሩት  ሚንስትር ዲኤታው አፍሪካ  ለህንድ ገበያ ብቻ  ሳትሆን  የልማትም አጋር መሆን ትችላለች ።    ኢትዮጵያ  ምቹ  የኢንቨስትመንት  ፖሊሲ ያላት በመሆኗ የህንድ ኩባንያዎች በኢትዮጵያ  በኮንስትራክሽን ፣ በኃይልና በስኳር ልማት ዘርፎች  በመሳተፍ ላይ ይገኛሉ ሁለቱ አገራትም  በጋራ ለመሥራትም  የኢኮኖሚ ግንኙነታቸውን  ይበልጥ ማጠናከር ይገባቸዋል ብለዋል ሚንስትር ዲኤታው ።ኢትዮጵያባለፉት 10 ዓመታት  በኃይል ፣ በመንገድና በባቡር ትራንስፖርት ዝርጋታ   ከፍተኛ ወጪ በማውጣት  እየተንቀሳቀሰች ትገኛለች ለአጠቃላይ የአገሪቱ ኢኮኖሚ ዕድገትም  ትልቅ አስተዋጽኦ እያበረከተ መሆኑን ሚንስትር ዲኤታው ገልጸዋል ።   የህንድ  ኤግዚም ባንክ  ያወጣው መረጃዎች እንደሚጠቁሙት የአፍሪካ ኢኮኖሚያዊ ዕድገት የዓለምን ቀልብ እየሳበ የሚገኝ መሆኑንና  አፍሪካ  አገራት አጠቃላይ  የአገር ውስጥ ምርት መጠን  2ነጥብ 3  ትሪሊዮን የአሜሪካ ዶላር  መድረሱንና  ከህዝብ ቁጥርም   ከ 1 ሚሊዮን በላይ በመሆኑ አፍሪካ  ትልቅ የገበያ አማራጭ እየሆነች መጥታለች ።እኤአ በ2015 በዓለም ኢኮኖሚ መዳከም ምክንያት  የአፍሪካ  ኢኮኖሚ መቀዛቀዙን እኤአ በ2016  የወጣው የአፍሪካ ኢኮኖሚ ምልከታ የጠቆመ ሲሆን የአፍሪካ  ልማት ባንክ  ያወጣው መረጃም አፍሪካ በዓመት በአማካኝ  3ነጥብ 6 በመቶ የሆነ  ፈጣን ኢኮኖሚ ዕድገትን በማስመዝገብ ከዓለም በሁለተኛ ደረጃ  ላይ ተቀምጣለች ።   እኤአ በ2015 በአፍሪካ  ነዳጅ  የሚልኩ አገራት ኢኮኖሚ ዘገምተኛ የኢኮኖሚ ዕድገት ያሰመዘገቡ ሲሆን  ነዳጅ የማይልኩ አገራት ግን  በአንጻሩ ፈጣን ዕድገትን አስመዝግበዋል ።የህንድ የኢንዱስትሪ ኮንፈደሬሽን የአፍሪካና የህንድ የቢዝነስ ግንኙነት ለማጉልበት ከ25 ዓመታት በፊት ጀምሮ ሲንቀሳቀስ መቆየቱንና  78  የሚደርሱ  የህንድ ኩባንያዎችን ከአፍሪካ አቻ ኩባንያዎች ጋር በማገናኘት  በህንድና በአፍሪካ በማከል ያለውን ክፍተት ለመሙላት ጥረት አድርጓል ።የህንድ የኢንዱስትሪ ኮንፈደሬሽን የመጀመሪያ ቢሮውን በካይሮ ከፍቶ ሥራዎችን ሲያካሄድ የቆየ ሲሆን  በቅርቡ ሌላ  በሮ በጁሃንስ በርግ ለመክፈት እየተዘጋጀ  ነው ።የህንድ ኤግዚም ባንክ እኤአ በ1982 ለወጪና ገቢ ንግድ  ኩባንያዎች የገንዘብ ድጋፍ በማድረግ ሥራውን በማከናወን  የወጪና የገቢ ንግዱን  ለማሳለጥ ድጋፍ  የሚያደረግ ዋነኛ ተቋም ነው ።